S t a n o v i s k o
miestneho kontrolóra MČ B-NM k záverečnému účtu 
mestskej časti Bratislava-Nové Mesto
za rok 2013

V zmysle ustanovenia § 18f, ods. 1, písm. c/, zákona č. 369/1990 Zb.             o obecnom zriadení, v znení neskorších predpisov a čl. 32, ods. 5, písm. a/, Štatútu hl. mesta SR Bratislavy, predkladám Miestnemu zastupiteľstvu mestskej časti Bratislava - Nové Mesto stanovisko k Záverečnému účtu mestskej časti Bratislava - Nové Mesto za rok 2013.

Záverečný účet mestskej časti Bratislava – Nové Mesto za rok 2013 je spracovaný v zmysle § 16, zákona č.583/2004 Z.z. o rozpočtových pravidlách územnej samosprávy a o zmene a doplnení niektorých zákonov. 
	
	Záverečný účet mestskej časti prezentuje výsledky rozpočtového hospodárenia za rok 2013 a sú v ňom prehľadne a konkrétne dokumentované dosiahnuté hospodárske výsledky. Poskytuje informácie o zdrojoch financovania mestskej časti a tiež o finančnom plnení príjmov a výdavkov, spôsobe ich tvorby, ako aj účely použitia. Materiál ďalej obsahuje údaje z účtovného výkazníctva, a to  účtovnú závierku za obdobie roku 2013, ktorá obsahuje Súvahu, zostavenú k 31.12.2013, Výkaz ziskov a strát k 31.12.2013 a Poznámky.

	Záverečný účet mestskej časti vyjadruje dosiahnuté výsledky rozpočtového hospodárenia, výsledky hospodárenia mimorozpočtových peňažných fondov, finančné usporiadanie vzťahov príspevkovej organizácie a rozpočtových organizácií zriadených mestskou časťou k rozpočtu mestskej časti, zúčtovanie finančných prostriedkov zo štátneho rozpočtu, poskytnutých na bežné a kapitálové výdavky, zúčtovanie poskytnutých dotácií právnickým a fyzickým osobám, ktoré majú sídlo alebo trvalý pobyt na území MČ B-NM v zmysle VZN č. 4/2005, ako aj bilanciu aktív a pasív účtovnej jednotky MÚ B-NM. Zhodnocuje plnenie bežného rozpočtu, kapitálového rozpočtu a finančných operácií v súlade s rozpočtovou klasifikáciou v členení podľa § 10, ods. 3, zákona č.583/2004 Z.z. o rozpočtových pravidlách v znení n.p.. Vychádzajúc z uvedeného, vykazované výsledky hospodárenia na príslušných príjmových a výdavkových kapitolách rozpočtu mestskej časti sú obrazom jednak kvantitatívneho, ale aj kvalitatívneho realizovania finančnej politiky orgánov mestskej časti Bratislava - Nové Mesto.

Účtovníctvo bolo vedené v zmysle zákona č. 431/2002 Z.z. o účtovníctve v znení n.p. a v zmysle opatrenia MF SR č. 16786/2007-31 v znení neskorších opatrení /opatrenie MF SR č. MF 25189/2008-311 a opatrenie MF SR                  č. MF 24240/2009-31/, ktorým sa ustanovujú podrobnosti o postupoch účtovania a rámcovej účtovnej osnovy pre rozpočtové, príspevkové organizácie a obce. 

Pre overenie vedenia účtovníctva a zhodnotenie stavu majetku vydal starosta mestskej časti Bratislava - Nové Mesto príkaz č. 13/2013, na vykonanie riadnej inventarizácie majetku, záväzkov a rozdielu majetku a záväzkov. Pri majetku hmotnej a nehmotnej povahy bola vykonaná fyzická inventúra, pri záväzkoch, rozdiele majetku a záväzkov dokladová a kombinovaná inventúra, ktorou sa overil verný a pravdivý obraz vedenia účtovníctva ku dňu 31.12.2013.

Predkladané stanovisko miestneho kontrolóra vychádza z vlastnej analýzy dosiahnutých príjmov a čerpania výdavkov rozpočtu mestskej časti. Vykazované príjmy a výdavky boli overené v hlavnej knihe hospodárenia a porovnané              s rozpočtom mestskej časti na rok 2013. Súčasťou overovania výsledkov hospodárenia zriadených organizácií bola aj účasť miestneho kontrolóra na vykonanom finančnom usporiadaní vzťahov so zriadenou príspevkovou organizáciou a rozpočtovými organizáciami, ktoré v súlade so zákonom č.583/2004 Z.z. o rozpočtových pravidlách územnej samosprávy v znení n.p. sa uskutočnilo v dňoch od 1.apríla do 11.apríla 2014.

 Súčasťou stanoviska k záverečnému účtu sú aj vlastné kontrolné zistenia útvaru miestneho kontrolóra, vyplývajúce z výsledkov previerok, vykonaných               v hodnotenom období na oddeleniach MÚ MČ B-NM a zriadených organizáciách. 	

	Rozpočtové hospodárenie mestskej časti Bratislava - Nové Mesto sa v roku 2013 riadilo rozpočtom, schváleným uznesením MZ MČ B-NM č.14/09 dňa 11.12.2012. V priebehu rozpočtového roka sa vyskytli situácie, ktoré si vyžiadali korekcie viacerých rozpočtovaných príjmových a výdavkových položiek a ich úpravy sa uskutočnili v rámci rozpočtových opatrení starostu, dvoch úprav rozpočtu schválených MZ MČ B-NM uznesením č. 5 MMZ/03 dňa 15. marca 2013     a uznesením č. 18/04 dňa 15.októbra 2013 a viacerých materiálov s prijatými uzneseniami MZ MČ B-NM, ktorými boli odsúhlasené pre rok 2013 konkrétne výdavky kapitálového rozpočtu zároveň s určením zdroja finančných prostriedkov. 

	Miestne zastupiteľstvo MČ B-NM uznesením č. 14/09 zo dňa 11.12.2012 splnomocnilo starostu mestskej časti vykonávať zmeny rozpočtu v priebehu rozpočtového roka 2013 rozpočtovými opatreniami. Starosta, pre prípady, ktoré bolo treba okamžite riešiť a pre zabezpečenie neplánovaných a nevyhnutných výdavkov vydal spolu 139 rozpočtových opatrení, ktorými sa zabezpečili presuny bežných a kapitálových výdavkov v rámci rozpočtu, ako aj riešenie hospodárenia MÚ B-NM a zriadených organizácií. 

	Rozpočet na rok 2013 bol spracovaný v súlade s Príručkou na zostavenie návrhu rozpočtu verejnej správy č. MF/10334/2010-411 v súlade s § 14 zákona č.523/2004 o rozpočtových pravidlách verejnej správy v znení n.p.. Schválený bol ako vyrovnaný v celkovom objeme zdrojov vo výške 20.716.229,- €, pričom bežný rozpočet bol schválený v objeme zdrojov vo výške 15.577.052,- € a kapitálový rozpočet  bol schválený v objeme zdrojov vo výške 5.139.178,- €, pričom kapitálové príjmy sa predpokladali vo výške 346.750,- €. Pokrytie schodku kapitálového rozpočtu bolo zabezpečené prostredníctvom predpokladaných kapitálových grantov a transferov z európskych fondov vo výške 2.588.441,- €       a finančných operácií vo výške 2.233.986,- € prevodom z rezervného fondu.

	Na 18. zasadnutí MZ MČ B-NM dňa 15.10.2013 bola schválená druhá úprava rozpočtu MČ B-NM ako prebytkového, vo výške prebytku 34.312,- €, kde celkový objem zdrojov bol predpokladaný vo výške 17.895.586,51 € a celkový objem výdavkov bol vo výške 17.861.274,51 €. Bežný rozpočet počítal s príjmom vo výške 14.980.823,81 €. Kapitálový rozpočet  bol schválený v objeme zdrojov vo výške 2.914.762,70 €, z toho boli predpokladané kapitálové príjmy vo výške 346.750,- €, kapitálové granty a transfery vo výške 73.635,90 € a finančné operácie vo výške 2.494.376,80 €, a to prevodom z rezervného fondu. Bežné výdavky sa predpokladali vo výške 14.980.820,81 € a kapitálové výdavky sa predpokladali v objeme 2.880.453,70 €. 
     
	Skutočné plnenie príjmovej časti rozpočtu za rok 2013 bolo vo výške 16.124.457,56 € a výdavkovej časti rozpočtu vo výške 15.814.555,66 €. Bežné príjmy sú vo výške 14.563.463,39 €, kapitálové príjmy vo výške 237.940,20 €, kapitálové granty a transfery vo výške 47.500,- €, finančné operácie prevodom z rezervného fondu vo výške 1.241.245,78 a zostatok prostriedkov z minulých rokov vo výške 34.308,19 €. Bežné výdavky sú vo výške 14.294.147,26 € a kapitálové výdavky vo výške 1.520.408,40 €

	Výsledok hospodárenia bez finančných operácií vykazuje schodok vo výške 965.652,07 € a po zapojení finančných operácií rozpočet vykazuje prebytok vo výške 309.901,90 €. Po odpočítaní vrátených nevyčerpaných dotácií zo štátneho rozpočtu účelovo určených na bežné výdavky, nevyčerpaných účelových dotácií v rámci verejnej správy, nevyčerpaných bežných a kapitálových grantov od darcov mimo verejnej správy, zložení zábezpek vyplývajúcich zo zmlúv na realizáciu investičných akcií a nevyčerpaných finančných prostriedkov z podnikateľskej činnosti v celkovej výške 95.403,90 € je upravený výsledok hospodárenia  vo výške 214.498,00 €, ktorý je navrhnutý vrátiť do rezervného fondu.

	Plnenie príjmov bežného rozpočtu bolo vo výške 14.563.463,39 €, čo je plnenie na 97,2 %. Bežné príjmy boli plnené v súlade s rozpočtom takmer vo všetkých rozpočtových položkách, len výnos dane z príjmov, poukazovaný samosprávam od štátu, bol nižší o 405.516,- €, čo bolo ale zčasti nahradené lepším výnosom dane z nehnuteľností vo výške 179.241,- €. 

	Daňové príjmy boli splnené na 99,3 %, keď sa výpadok dane z príjmov fyzických osôb vo výške 33.260,- € podarilo nahradiť lepším výberom dane z nehnuteľností vo výške 240.599,- € a domácich daní vo výške 23.404,- €. Nedaňové príjmy boli splnené na 92,9 %, keď výpadok je vo výške           198.000,- €. Všeobecné granty a transfery boli splnené na 100%, t.j. vo výške 3.755.384,- €. 

	Kapitálové príjmy boli splnené vo výške 285.440,20 €, čo predstavuje plnenie na 67,9 %. Kapitálové príjmy sa nepodarilo naplniť v položke príjem z predaja kapitálových aktív, ktoré sa podarilo splniť len na 3,1 %, ale lepšie plnenie sa podarilo v položke predaj pozemkov, ktorý s príjmom 230.523,- € sa podarilo splniť na 213,4 %. Nepodarilo sa naplniť kapitálové granty a transfery, ktoré boli splnené na 64,5 %, keď sa nepodarilo finančne zabezpečiť transfery v rámci verejnej správy. V rámci finančných operácií bolo potrebné previesť          z rezervného fondu financie vo výške 1.241.245,78 € a zostatok z minulých období vo výške 34.308,19 €, čo spolu predstavuje plnenie na 51,1 %. 

	Vo výdavkovej časti rozpočtu bola zo strany vedenia mestskej časti dodržaná zásada opatrnosti, keď výdavok bol povolený len vtedy, keď bol krytý finančnými prostriedkami na príjmovej časti. Týmto spôsobom sa bežné výdavky čerpali v objeme 14.294.147,26 €, t.j. na 95,4%. Vo všetkých ukazovateľoch bolo čerpanie pod 100%. Kapitálové výdavky boli čerpané vo výške 1.520.408,40 €, čo je 52,8 %, z toho mestská časť čerpala výdavky vo výške 1.108.730,17 € a organizácie, zriadené MČ B-NM, čerpali výdavky vo výške 411.678,23 €. Neplnenie je hlavne v oblasti spracovaných územných plánov zón, ako aj nepripravených investičných akcií, ako napr. revitalizácia parku na Račianskom mýte, a to z dôvodu nedoriešenia vlastníckych vzťahov, prípadne akcie, v ktorých nebolo včas zabezpečené verejné obstarávanie. Čerpanie kapitálových výdavkov je prehľadne spracované v tabuľkovej forme „Príloha k Záverečnému účtu za rok 2013“.

	Plnenie bežných a kapitálových výdavkov je podrobne spracované              v monitorovacej správe, spracovanej k 31.12.2013 v predkladanom programovom rozpočte MČ B-NM za rok 2013. Programový rozpočet je členený podľa oblastí, kam smerujú výdavky a je zostavený v 9 programoch s určením výšky finančných prostriedkov, stanovenými zámermi, cieľmi a merateľnými ukazovateľmi, ktoré sú bližšie špecifikované prostredníctvom podprogramov a prvkov. V predloženej správe je podrobne vyhodnotený každý program, podprogram a prvok s osobnou zodpovednosťou príslušnej osoby. 

Súčasťou vyhodnotenia záverečného účtu je aj preverenie tvorby                a čerpania mimorozpočtových peňažných fondov. Hospodárenie fondov sa riadilo schváleným rozpočtom. Tvorba fondov, ako aj ich použitie, bolo v súlade so zákonom. 

Účelový mimorozpočtový peňažný fond, tvorený zo sponzorských darov, sa riadi štatútom fondu MČ B-NM. Použitie prostriedkov z fondu, ako aj jeho tvorba, bola v súlade s touto internou normou.

 V súlade so zákonom č.583/2004 Z.z. o rozpočtových pravidlách územnej samosprávy v znení n.p. bolo v dňoch od 1.apríla do 11.apríla 2014 vykonané finančné usporiadanie vzťahov so zriadenými organizáciami voči zriaďovateľovi.                 V organizáciách boli prekontrolované hlavné knihy hospodárenia a zhodnotené bolo plnenie záväzných ukazovateľov a návrh usporiadania výsledkov hospodárenia organizácií. Vo všetkých zriadených organizáciách hospodárili         v súlade so schváleným rozpočtom a rozpočtovými opatreniami. Na základe zistených skutočností je navrhnuté všetky účtovné závierky organizácií za rok 2013 schváliť.

   Pri finančnom vysporiadaní vzťahov k iným subjektom, pôsobiacim na území MČ B-NM, bolo preverené aj poskytnutie finančných príspevkov podľa VZN č.4/2005. Finančné príspevky boli poskytnuté v 69 prípadoch v celkovej výške 67.508,01 €.

Konštatujem, že záverečný účet mestskej časti Bratislava-Nové Mesto za rok 2013 bol v súlade s § 9, ods. 3 zákona č. 369/1990 Zb. o obecnom zriadení,   v znení neskorších zmien a doplnkov, zverejnený na vývesnej tabuli Miestneho úradu 15 dní pred zasadnutím Miestneho zastupiteľstva.

Predložený Záverečný účet za rok 2013 analyticky hodnotí dobré plnenie jednotlivých častí rozpočtu za rok 2013. Materiál je spracovaný prehľadne, odborne na vysokej úrovni.

Vyhodnotením  hospodárenia mestskej časti za rok 2013 môžem konštatovať, že splnilo svoje základné poslanie zabezpečiť financovanie rozpočtom stanovených úloh a zámery rozpočtu v plnej miere realizovať. Vzhľadom na vyššie uvedené, odporúčam Miestnemu zastupiteľstvu záverečný účet mestskej časti za rok 2013

schváliť.

V Bratislave dňa 23.05.2014	                                  Ing. Ján Dubravec
      miestny  kontrolór